Michael Aastrup Jensen (V), 2013-04-02:
Tak for det.
Vi kan jo desværre nok godt se svaret på spørgsmålet om, hvorfor man ønsker sådan at jage det her lovforslag igennem.
For der sidder faktisk 100.000 borgere i Danmarks sjettestørste by, nemlig Randers, som nu bliver totalt ramt af det her lovforslag.
De bliver nu ramt af, at et smalt flertal i Folketinget vælger at fremrykke den tidsplan, som ellers er vedtaget, hvilket nu resulterer i, at man har spildt flere års forvaltningsarbejde, flere millioner kroners forvaltningsarbejde på at gøre klar til at få et stort varehus i Danmarks sjettestørste by.
Det kan nu ikke lade sig gøre.
Det vil sige, at dem, der har været hurtige og gennem 90'erne og lignende og har bygget ting, vil kunne sikre sig og sige, at de har det godt nok, mens en by som Randers ikke kan.
Hvad vil det betyde i dagligdagen?
Det vil i dagligdagen betyde, at de folk, som bor og arbejder i Randers, nu vil kunne handle i en by som Aarhus 25 km væk.
Alle de arbejdspladser, der er i sådan en Bilka, og den store handel vil blive flyttet fuldstændig væk.
Jeg synes, det er grotesk; jeg synes, det er lovsjusk af værste skuffe; jeg synes, det er sørgeligt, når man hører, hvordan Randers Kommune, som ellers er en socialdemokratisk ledet kommune, føler sig fuldstændig underkendt i den her sag.
Vi har jo haft borgmesteren i deputation.
Vi har også haft et samråd i sagen med miljøministeren, og lige meget hvad kan man mærke den arrogance, man igen og igen mødes med, når miljøministeren fuldstændig lægger afstand til at tage ansvar i den her sag.
Vi har altså en situation, hvor den socialdemokratisk ledede kommune kan fremvise klokkeklare beviser på, at de har handlet i god tro.
De har altså i Randers Kommune brugt alle de her millioner af forvaltningskroner på at sørge for at få et beslutningsforslag frem.
De er få uger fra at kunne vedtage det, når man nu sørger for, at det bliver endelig vedtaget her ved tredje behandling.
Det vil sige, at det er få uger, der afgør, om Randers Kommune kan gøre det her.
Jeg synes simpelt hen, at det er arrogant; jeg synes, det er sørgeligt.
Jeg synes ikke, man tænker på, at det altså er et massivt og stort flertal, inklusiv Socialdemokraterne, i Randers Byråd, som altså har vedtaget det her.
Det virker, som om man her i salen fra den her side bare er lidt ligeglad.
Man har den her holdning: Nå ja, hvis det kommer til at koste dem noget, hvad så?
Jeg synes, det er sørgeligt, og jeg håber virkelig på, at der er mange, der sidder med en grim smag i munden, når de tænker på, hvad det betyder for almindelige danskere.
Det vil komme til at betyde, at 550 arbejdspladser i en by som Randers ikke vil blive til noget.
Det er man åbenbart også ligeglad med.
Man er bare generelt ligeglad med alt, der handler om fremgang og vækst.
Jeg synes, det er sørgeligt.
Jeg er så naiv at tro på, at det alligevel vil have en eller en form for betydning og resultere i, at det meget smalle flertal, inklusiv miljøministeren, vil tage herop og sige: O.k., nu er der en kommune, der har brugt så lang tid bakket op af så bredt et flertal i Randers Byråd, så vi i det mindste vil kunne åbne for en dispensation eller sørge for, at der kan køres tilbage til den oprindelige tidsplan, som er blevet vedtaget.
Jeg kan ikke huske, at jeg i de 8 år, jeg har siddet her i Folketinget,
har set så smalt et flertal bare jage en lovbehandling som den her igennem uden tanke for, hvad det er for nogle mennesker, man rammer.
Jeg synes, det er skammeligt; jeg synes, det er sørgeligt.
Jeg håber på, at det smalle flertal vil ombestemme sig.